Maboneng lok groot belangstelling | Netwerk24
12 April 2019 05:30
Park Village Auctions (PVA) is slaggereed vir sy kolossale eiendomsveiling van 19 eiendomme in Maboneng op 15 April, wat sterk mededinging onder beleggers tot gevolg gaan hê.
Die Rocket Factory, een van 19 eiendomme in Maboneng wat op 15 April deur PVA onder die hamer gebring gaan word.
Jaco du Toit van PVA sê die veilingshuis het 'n stortvloed van navrae van 'n breë verskeidenheid beleggers die laaste paar weke ontvang. "Van eiendomsontwikkelaars tot fondsbestuurders, asook private beleggers en nuwelingkopers, het van hulle laat hoor."
Hy sê die eklektiese mengsel van potensiële kopers is net so uiteenlopende soos die aantreklike eiendomme in Maboneng.
Daar is verskeie redes hoekom beleggers in die gebied wil belê, waarvan ligging een is. "Maboneng lê net buite die sentrale sakegebied van die middestad van Johannesburg en is maklik toeganklik vanaf verskeie hoofroetes, asook maklik bereikbaar via openbare vervoer."
Hy sê nog 'n rede is dat die gebied met sy ryk tapisserie van kulturele, artistieke en hipermoderne bestemmings, besoekers van oor die wêreld heen lok.
Die middestad van Johannesburg as 'n geheel geniet tans beleggersvertroue en die herontwikkeling van Jewel City is reeds aan die gang.
Du Toit sê Maboneng wat "plek van lig" in Sesotho beteken, voldoen aan 'n ieder en 'n elk se blink-liggies-ambisie met 'n eindelose vermaakaanbod, waaronder restaurante, avant-garde-kunsgalerye, markte, begeleide toere, vakman-winkels en hotelle. Die gebied bied ook moderne wooneenhede, wat elke begroting sal pas.